泛舟村落阻風不能少進而菱梢芡觜繚舷上下篙人病之
作者：沈與求
朝代：宋

paragraphs: 艇子掠岸行，水痩不濡尾。
狂飇振疏篷，獵獵鳴兩耳。
十篙八九褪，逆勢何乃爾。
野芡伺吾間，回梢哆利觜。
亦有芰浮角，一一肆輕鄙。
初欲事幽尋，解纜出疏葦。
乘流覓清淺，濯纓助深喜。
事有大不然，移頃未離咫。
安得望蓬萊，巨艦破潮起。
征帆駕長風，一日三萬里。